
    Előszó


    „Tökéletesen boldog vagyok egyedül is, amíg van mit olvasni, és van min elmélkedni.”


    Arianna Huffington‍¹

  


  
    Az introvertáltak felemelkedése


    Az introvertált emberek igenis különlegesek. Sokan azt gondolják, hogy a munkahelyi sikerhez feltűnő, harsány személyiségre van szükség, pedig ez tévhit. Gyakran épp a legcsendesebb emberek gondolkodnak a leghangosabban. Sajnálatos módon sok introvertált úgy érzi, hogy kizárják, háttérbe szorítják vagy félreértik, hiszen a munkahelyi kultúra még mindig az extrovertáltaknak kedvez. A jó hír viszont az, hogy az introvertáltak egyre inkább megtalálják a hangjukat, és a világ lassan felismeri a csendes vezetők valódi erejét.


    Amikor tizenöt évvel ezelőtt megírtam Az introvertált vezető első angol kiadását, az introvertáltság még alig szerepelt a globális párbeszédben. Akkoriban sokan ellentmondásosnak tartották a könyv címét. „Vezető és introvertált? Hogy lehetséges ez?” – kérdezték.


    Egy újságíró egyszer azt mondta nekem, hogy egyetlen felső vezetőt sem sikerült rávennie arra, hogy nyilvánosan vállalja introvertáltságát. Akkoriban erős előítéletek övezték a zárkózottabb vezetőket. Újra és újra el kellett magyaráznom, hogy az introvertáltak olyan jellemzői, mint a figyelmes hallgatás, az alapos felkészülés és a belső nyugalom, valójában kiváló vezetői erények.


    Tanácsadói munkám során egyre világosabbá vált, hogy szükség van egy olyan könyvre, amely irányt mutat az introvertált vezetők sikeréhez. Hiába kutattam, nem találtam hasonló témájú művet, így végül úgy döntöttem, hogy megírom én magam.


    Egyértelmű volt, hogy az introvertált embereknek szükségük van egy gyakorlati útmutatóra ahhoz, hogy sikeres vezetőkké válhassanak. Arra viszont nem számítottam, milyen szenvedélyes és hálával teli visszajelzések érkeznek majd a világ minden tájáról a könyv megjelenése után. Az introvertált vezetőt több nyelven is kiadták, én pedig azóta bejártam a világot Szingapúrtól Spanyolországig, Vietnámtól Paraguayig. Az olvasók örömmel fogadták, hogy végre szó esik azokról a vezetői kihívásokról, amelyekkel az introvertáltak szembesülnek, és nagyra értékelték azokat a stratégiákat, amelyeket a könyv kínált. Ekkor jött el az ideje, hogy az introvertált vezetők reflektorfénybe kerüljenek.


    Ma már egyre többen hangsúlyozzák, milyen fontos felismerni és értékelni az introvertált emberek adottságait és értékét. Több szerző, köztük Susan Cain és Sophia Dembling is csatlakozott ahhoz a kezdeményezéshez, amely a csendes erősségeket kívánja láthatóvá és megbecsültté tenni. Évről évre új könyvek, online konferenciák és cikkek születnek, hogy támogassák és megerősítsék az introvertáltakat a munka világában. Már „Introvertált Hét” nevű eseményeket is rendeznek, és egyre több vezetői coach helyezi fókuszba az introvertált személyiségeket munkája során.


    Az Introvert Ally című podcastunk szintén nagy sikert aratott. Ennek keretében sikeres introvertált vezetőkkel és támogatóikkal beszélgetünk, hogy ezáltal formáljuk a kultúrát.


    Ezt a jelenséget joggal nevezhetjük az „introvertáltak felemelkedésének”. Egyre többen merik önmagukat adni ahelyett, hogy extrovertált szerepbe próbálnák beleerőltetni magukat, csak mert azt gondolják, hogy ez az elvárás. Régi támogatóként örömmel tölt el, hogy tanúja lehetek ennek a változásnak.

  


  
    Az introvertált vezetők új korszakának kezdete


    Az introvertált forradalom következő hullámát nem csupán abban látom, hogy egyre több készséget adunk az emberek kezébe, hogy könnyebben alkalmazkodjanak az extrovertáltakra épülő munkahelyi kultúrához. A valódi változás abban rejlik, hogy a munkahelyeket alakítjuk át befogadóbbá. Ez a szemléletváltás világszerte egyre több szervezetben kezd gyökeret verni. A stílus‑ és temperamentumbeli sokszínűség ma már ugyanolyan fontos szempont, mint a rasszbeli, etnikai vagy nemi sokféleség. Egyre több toborzó gondolkodik tudatosan azon, hogyan hozhatja ki a legtöbbet az introvertált jelöltekből az állásinterjúk során. Emellett számos cégnél alakulnak olyan munkavállalói csoportok, amelyek az introvertáltak támogatását és érdekképviseletét tűzték ki célul.


    A felső vezetők egyre tudatosabban keresik annak módját, hogyan lehetne a munkahelyi környezetet úgy kialakítani, hogy az introvertáltak számára is legyen lehetőség visszavonulásra és elmélyült gondolkodásra. A megbeszélések felépítése is változik: egyre gyakrabban ötvözik az írásos és szóbeli elemeket. A vállalatok kezdik felismerni, hogy az introvertáltakra való odafigyelés üzleti szempontból is kifizetődő.

  


  
    Friss kutatások


    Korábban alig vagy egyáltalán nem létezett kutatás az introvertált vezetés témájában. Ma már egyre több tanulmány és médiamegjelenés szolgáltat izgalmas új adatokat az introvertált vezetőkről. Először fordul elő, hogy komoly tudományos vizsgálatok készülnek az introvertáltak jellemzőiről. A kutatások többek között az introvertált vezetés és a vállalati eredményesség közötti összefüggéseket, valamint azokat a feltételeket vizsgálják, amelyek között az introvertáltak a legjobban teljesítenek. Sőt külön figyelem irányul az introvertáltak agyműködésére is. Ezek a kutatások egyre nagyobb lendülettel folynak. A jelen kiadásban ezekből a vizsgálatokból is kiemelek néhány különösen érdekes eredményt.


    Az elmúlt évtizedben magam is végeztem kutatásokat kérdőívek, interjúk és esettanulmányok segítségével. Tanácsadói munkám során számos új felismerésre tettem szert. Közösségünk kérdései alapján azt vizsgáltam, mitől lehetnek sikeresek az introvertáltak a munkahelyen. Többek között az érdekelt, hogyan tudnak hatékonyan együttműködni és eredményeket elérni az extrovertált kollégákkal. Az introverált vezető megjelenése után ezekre az eredményekre építve írtam meg a Quiet Influence: The Introvert’s Guide to Making a Difference (Csendes hatás: Útmutató introvertáltatknak a változtatáshoz), a The Genius of Opposites: How Introverts and Extroverts Achieve Extraordinary Results Together (Az ellentétek zsenialitása: Hogyan érhetnek el együtt kiemelkedő eredményeket az introvertáltak és az extrovertáltak?) és a Creating Introvert-Friendly Workplaces: How to Unleash Everyone’s Talent and Performance (Introvertáltbarát munkahelyek létrehozása: Hogyan hozzuk ki mindenkiből a tehetséget és a teljesítményt?) című könyveket.‍² Az introvertált vezető mostani kiadása szintén ezekre a kutatásokra épül.

  


  
    Kinek szól a könyv?


    A kötet értékes olvasmány lehet minden vezető számára, függetlenül attól, milyen beosztásban dolgozik. Szól projektmenedzsereknek, valamint azoknak a szakembereknek is, akik munkájuk során másokra gyakorolnak hatást az eredmények elérése érdekében. Az évek során a közönség folyamatosan bővült, és új, speciális célcsoportok is megjelentek: felső vezetők, nők a férfiak által dominált szakmákban, zárkózott férfiak, értékesítők, különböző etnikai háttérrel rendelkező emberek, valamint olyan extrovertáltak, akik szeretnének hatékonyabb csapattagokká válni.


    Ha embereket vagy projekteket vezetünk, nagy valószínűséggel introvertáltak is vannak a csapatunkban. Ez a könyv segít abban, hogy jobban megértsük őket, és kihozzuk belőlük a legtöbbet. A jelen kiadásban szerepel egy fejezet a Covid utáni hibrid munkakörnyezetben való vezetésről, valamint további stratégiák és hasznos információk, amelyek támogatnak vezetői utunkon az új korszakban.

  


  
    Szakmai hátterem


    Introvertált olvasók és rendezvényrésztvevők gyakran mondják nekem: „Te tényleg értesz minket.” Ennél nagyobb elismerést el sem tudnék képzelni. Több mint negyven éve dolgozom extrovertáltként tanácsadói, előadói, tréneri, facilitátori és vezetői coach szerepben, és közben egyre inkább ráébredtem: soha nem fogom teljesen megérteni, milyen az introvertáltak belső világa. Egyszer így fogalmaztam: „Azok az introvertáltak hatottak rám, akiket eredetileg én szerettem volna inspirálni.” Ez ma is igaz.


    Tanulásom jelentős része abból fakad, hogy immár ötvenegy éve egy introvertált emberrel élek házasságban. A férjem, Bill megtanított arra, hogyan értékeljem a csendes elmélkedés, a figyelmes hallgatás és egyszerűen csak a lelassulás értékeit. Mindig példát mutatott, és számomra ez a tanulás leghatékonyabb formája. Bár alapvetően az emberek közelsége tölt fel, mára sokkal otthonosabban érzem magam a saját társaságomban is. Tudatosan teremtek lehetőséget az egyedüllétre és a nyugodt pillanatokra, és nagy örömmel fogadom ezeket.

  


  
    A megközelítésem


    Számtalan iparágból több száz introvertált vezetővel készítettem interjút, és gyűjtöttem adatokat tőlük. Egyes beszélgetések strukturáltak voltak, előre összeállított kérdéssor alapján zajlottak, míg másokat előadásokra és tréningprogramokra való felkészülés során folytattam.


    Újságírói szemlélettel közelítve jegyzetfüzeteimet megtöltöttem megfigyelésekkel. Azt tapasztaltam, hogy a LinkedInhez hasonló platformokon feltett célzott kérdésekre gondolatébresztő, mély válaszokat kaptam olyan introvertált emberektől, akik szívesebben fejezik ki gondolataikat és érzéseiket írásban. A könyv jelen kiadását vezető akadémikusok és üzleti gondolkodók egyedi nézőpontjai is gazdagítják.

  


  
    Áttekintés


    A bevezető fejezetben az introvertált típusú vezetés meghatározásával és előnyeinek bemutatásával indítunk.


    Az első fejezet hat olyan kulcsfontosságú kihívásra összpontosít, amelyekkel az introvertáltak a munkahelyen gyakran szembesülnek. Ilyen például az emberek okozta kimerültség, továbbá a túl gyors tempó, a gyakori félbeszakítások, az önreklámozás kényszere, a csapatmunka túlhangsúlyozása és a negatív megítélés.


    A könyv keretrendszerét a második fejezet mutatja be, ahol ismertetem a 4P modell elemeit: felkészülés (prepare), jelenlét (presence), lendület (push), és gyakorlás (practice). Ez a megközelítés sikeres introvertált vezetőkkel végzett kutatásainkon alapul. Miközben ezek a vezetők visszatekintettek arra, hogyan használják természetes, csendes erősségeiket, következetesen négy lépést emeltek ki, amelyeket minden vezetői helyzetben alkalmaznak: alaposan felkészülnek, jelen vannak és a pillanatra koncentrálnak, kilépnek a komfortzónájukból, valamint rendszeresen gyakorolnak. A 4P modell hatékony eszközként szolgál a vezetői coachingban is.


    A harmadiktól a kilencedik fejezetig megtanítom, hogyan lehet alkalmazni a 4P modell lépéseit a munkahelyi helyzetek magabiztos kezelésére. Ilyen helyzetek lehetnek például: emberek vezetése – különösen az új, hibrid munkakörnyezetben –, projektek irányítása, prezentációk tartása, megbeszélések vezetése és aktív részvétel, kapcsolatépítés, kommunikáció, coaching, továbbá a felettesekkel való hatékony együttműködés. Minden fejezet számos gyakorlati eszközt és módszert kínál, amelyek azonnal alkalmazhatók.


    A tizedik fejezet azt mutatja be, milyen előnyökkel jár, ha a saját erősségeinkre összpontosítunk.


    Végezetül, a könyv végén található „Tanulási útmutató” segít abban, hogy mindent összefoglaljunk és rendszerezzünk: összekapcsolja a 4P modell elemeit a következő lépésünkkel, így egy működőképes, gyakorlatba ültethető tervet alakíthatunk ki. Az útmutatóban hasznos cselekvésiterv-sablonokat találunk, valamint egy vadonatúj „csendes összegzés” naplót, amely segít rendszerezni a gondolatainkat, és támogat abban, hogy a terveinket meg is valósítsuk.


    A fejezeteket olvashatjuk sorrendben, vagy kiválaszthatjuk kedvünk szerint azt, amelyik leginkább megszólít. Bízom benne, hogy az itt megosztott tanulságok segítenek eligazodni a vezetői úton, és továbbadva másokat is inspirálnak. Minél többen ismerjük fel az introvertált vezetés értékét, annál befogadóbbá és sokszínűbbé válhatnak a munkahelyi kultúrák. Remélem, hogy ez az út építő és örömteli lesz. Köszönöm, kedves olvasó, hogy nyitott vagy a fejlődésre, és aktívan hozzájárulsz ahhoz, hogy közösen jobbá formáljuk a munka világát…

  


  
    Jegyzetek


    Az e-könyvben a jegyzetekben és forrásokban hivatkozott URL‑ek linkeit rövidítettük és élesítettük. Utolsó ellenőrzés dátuma: 2026.09.15.

